《瑞鹤仙 寿鹤沙许太史》
清代·董俞

羡归来昼锦。许安石东山，暂时高枕。深秋露华冷。

正丹枫半醉，黄花弄影。楼空人静。倚胡床、蟾光万顷。

试遥看、数点青螺，一片蓬瀛佳景。

还省。銮坡视草，芸署裁诗，玉堂仙境。雕戈画戟，把江山来重整。

荷君恩，且著莱衣戏舞，绿鬓韶华正永。尽教他、徐按笙歌，流霞细饮。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。